Waarskuwings nou by omstrede twiets(Foto: AP Photo/J. David Ake) Pres. Donald Trump se volgende twiet kan dalk met ŉ waarskuwingsteken kom. Twitter het pas ŉ nuwe maatreël ingestel waarvolgens twiets wat die maatskappy meen in openbare belang is, maar die diens se reëls oortree, bedek sal word met ŉ waarskuwingsteken wat verduidelik dat dié twiet in oortreding van Twitter se reëls is, asook Twitter se redes hoekom hy dit in elk geval plaas. Gebruikers sal dan op die waarskuwing moet klik om die twiet te lees. Twitter het gesê die nuwe beleid is van toepassing op alle regeringsbeamptes, kandidate of soortgelyke openbare figure met meer as 100 000 volgelinge. Hierdie nuwe beleid kan Trump se reeds bekende tirades teenoor sosialemediaplatforms nog verder aanvuur. Die Amerikaanse president kla gereeld dat sosialemediaplatforms bevooroordeeld teenoor hom en ander konserwatiewes is. Twitter se reëls verbied die aanhitsing van geweld teenoor enige persoon of groep, die “geteikende teistering” van ŉ persoon of die aanhitsing van ander om ŉ persoon te teiken. Die platform verbied ook haatspraak teen ŉ groep gebaseer op ras, etnisiteit, geslag en ander kategorieë en laat ook nie die bevordering of dreiging van terreur toe nie. Die maatskappy het lankal openbare figure van baie van sy gewone reëls vrygestel, en stem in die plasing van omstrede twiets deur politici bevorder openbare debat en hou leiers aanspreeklik. Maar daar was al talle oproepe van sosialemediagebruikers dat Trump van Twitter verban moet word oor wat aktiviste meen “beledigende en dreigende” gedrag is. Die president het in hierdie week getwiet ŉ aanval deur Iran “sal ontvang word met groot en oorweldigende geweld. In sommige gebiede sal dit oorweldigende uitwissing beteken”. Trump gebruik ook graag Twitter om sy vyande aan te val in twiets wat baie van die platform se reëls oortree. Hy het al ŉ voormalige werknemer ŉ “lowlife” en “dog” genoem, ŉ video gedeel van hom wat ŉ man aanrand met ŉ CNN-logo vir ŉ kop, en hertwiet ook opspraakwekkende anti-Moslemvideo’s. Twitter sê sy nuwe beleid is nie van toepassing op twiets in die verlede nie. Die platform het bygevoeg dit is steeds moontlik vir ŉ regeringsbeampte of ander openbare figuur om iets só skandelik of skokkend te twiet dat dit verwyder sal word. ŉ Direkte dreigement van geweld teen ŉ individu sal byvoorbeeld steeds nie toegelaat word nie. Die maatskappy sê die besluite oor waarskuwingskennisgewings sal gemaak word deur ŉ groep wat lede van sy vertroue-en-veiligheid-, regsbeleid- en openbarebeleid-spanne insluit, asook werknemers in die spesifieke gebied waaruit die twiet sy oorsprong het. Wanneer ŉ twiet só ŉ kennisgewing daarop geplaas kry, sal die twiet nie op Twitter se “veiligesoek-modus” verskyn nie, asook nie in die ontdekkingsafdeling of op ander plekke waar Twitter sy twiets bemark of uitlig nie.